Այս ռիսկի մասին բարձրաձայնել էին դեռևս սուպերմարկետների ներկայացուցիչները, երբ բաց նամակով դիմել էին վարչապետին: Մասնավորապես նրանք նշել էին՝« Սա կարող է հանգեցնել այլ երկրներից ներկրվող գյուղմթերքի էական քանակի ավելացմանը ի վնաս տեղական շուկային»: Նրանք առաջարկել էին իրավիճակը կարգավորող օրենսդրական նախաձեռնություններով հանդես գալ: Ի պատասխան Նիկոլ Փաշինյանը հանդես էր եկել ֆեյսբուքյան ստատուսով, որում կոչ էր արել հանրությանը՝ «բոյկոտել թալանչիներին և կոռուպցիոներներներին»՝ թանկացումներն էլ որակել արհեստական: Բաց նամակներից և կոչերից մեկ օր հետո իրավիճակը կարծես թե հարթվեց, սուպերմարկետները «նահանջեցին», որպես ապացույց էլ վարչապետը շտապեց ֆեյսբուքի էջում մսի գնի իջեցումը փաստող լուսանկար հրապարակել՝ սուպերմարկետներ այցից հետո: Լուսանկարը վարչապետի էջում 20 հազարից ավելի լայք հավաքեց, 500 մեկնաբանությունների հասնող դրվատանքի խոսքեր: